Amt Leendaal

Dat **Amt Leendaal** weer en Verwaltungsrebeed in Bremen-Veern un in dat Königriek Hannover mit Seet in Leendaal binnen de Landdrostie Stood. Dor hett groff dat Rebeed von de hüdige Gemeen Leendaal tohöört.

Dat Leid över dat Amt harr bet 1867 en Amtmann, de twete Beamte weer bet 1816 de Amtsschriever. In de Prüßentied na 1867 hett de eerste Beamte Amtshauptmann heten.

## Geografie

Dat Amt Leendaal hett an’n Süüdrand von dat Düvelsmoor an Wümm un Wörp legen.

In’n Süden hett dat Amt an de Stadt Bremen grenzt, in’n Noordwesten an dat Gericht Nedderenn-Sankt Jürgen, in’n Noorden an dat Amt Oosterholt un in’n Noordoosten an dat Amt Otterbarg.

## Bet 1852

Dat Amt Leendaal is na’n Dörtigjohrigen Krieg un de Säkularisation ut’n Besitt von dat Klooster Leendaal billt worrn. Dat ole Arzstift Bremen is do an Sweden kamen un Königin Christina hett dat an’n 18. Dezember 1650 as Lehn an Jakob Kasimir De la Gardie vergeven. Dat hett aver blots bet to’n 17. Februar 1651 wohrt, denn is dat al an Friedrich von Hessen-Eschwege nee vergeven worrn. Friedrich is 1655 doodbleven un dat Amt is an siene Weetfro Eleonore Katharine gahn. Se is an’n 3. März 1692 doodbleven un dat Amt is an de sweedsche Kroon trügggahn.

Dat Amt keem denn an den hannöverschen Oberkämmerer Johann Erich Schilden. He un siene Arven hebbt dat Amt behollen, bet dat 1733 in en königlich Amt ümwannelt worrn is.

To’n 1. Juli 1847 hett dat Amt Otterbarg de Öörd Heidbarg un Seebargen mit dat Koornsaatmoor an dat Amt Leendaal afgeven. To’n 1. September 1848 is dat Gericht Nedderenn St. Jürgen oplööst worrn un weer denn ok Deel von dat Amt Leendaal.

1848 weer dat Amt so 66,16 km² groot.

1810 hett Frankriek ünner Napoleon dat Amt innahmen. In disse Franzosentied hett dat toeerst bet to’n 31. Dezember 1810 to dat Departement von de Elv- un Wersermünn in dat Königriek Westfalen höört un denn to dat Departement von de Elvmünnen un direkt to Frankriek. Leendaal weer in disse Tied de Seet von den Kanton Leendaal. 1813 müssen de Franzosen dat Amt denn opgeven un de ole Stand is wedderkamen.

### Öörd Stand 1848

## 1852–1859

Dat Amt Leendaal is bi de Verwaltungs- un Justizreform an’n 1. Oktober 1852 in dat Königriek Hannover grötter worrn. Von dat Amt Oosterholt hett dat de Moorvaagdie Worpsweed mit de Gemenen Bargdörp, Oostendörp, Oosterweed, Weyerdelen, Weyermoor, Worpdaal un Worpsweed tokregen un von dat Amt Otterbarg de Moorvaagdien Huttenbusch un Grasbarg mit de Gemenen Fiefhusen, Heudorp, Huttenbusch (mit Vieh), Huttendorp, Mevenst, Nee St. Jürgen, Överhamm, Winkelmoor, Adelsdorp, Ottersteen, Slussdorp, Seehusen, Tüschendorp, Wörpdörp, Dannenbarg, Eekdorp, Grasbarg, Grasdörp, Huxfeld, Meinershusen, Middelsmoor, Rutendorp, Smalenbeek un Wienkoopsmoor.

As Gericht för dat Amt is to’n 1. Oktober 1852 dat Amtsgericht Leendaal inricht worrn.

## 1859–1885

Bi de nächste Verwaltungsreform 1859 hett sik an dat Amt Leendaal nix ännert. Blots 1861 sünd dör Verordnung von König Georg V. de Düvelsdörpschen un Klenkschen Anboereen in dat Quelkhorner Moor von dat Amt Zeven an dat Amt Leendaal afgeven worrn.

Nadem dat Königriek Hannover 1866 an Prüßen kamen is, sünd 1867 Stüürkreise in de ne’e Provinz Hannover inricht worrn. Dat Amt hett denn to’n Stüürkreis Oosterholt tohöört.

## Na 1885

Bi de Verwaltungsreform in Prüßen to’n 1. April 1885 is dat Amt Leendaal oplööst worrn un dor is tohoop mit dat Amt Oosterholt de Kreis Oosterholt von worrn.

## Inwahnertall

## Amtlüüd

* 1727–1737: Burchard Georg von Schwanewede
* 1737–1744: Anton Friedrich Meiners
* 1744–1752: Conrad Friedrich Meiners
* 1752–1754: Barthold Clemens von Grube
* 1754–1765: Georg Ernst Meyer
* 1765–1776: Georg Hinrich Hintze
* 1776–1781: Georg Ludwig Klippe
* 1782–1810: Johann Hieronymus Schröter
* 1810–1813: Besattertied ünner Napoleon: Kanton Leendaal
* 1813–1816: Johann Hieronymus Schröter
* 1816–1819: Claus Heinrich von Lütcken
* 1821–1838: Wilhelm von Hodenberg
* 1839–1842: Ludwig Victor Stegemann
* 1842–1852: Georg Friedrich Grimsehl
* 1852–1860: Hermann Ludwig von Hodenberg
* 1860–1863: Georg Martin Victor Quentin
* 1863–1885: Friedrich Ludwig Grimsehl

### Amtsschrievers

* –1754: Georg Ernst Meyer
* ~1790: Georg Ludewig Klippe

## Footnoten